Danbu Nina.
30.
Hichengse hin nahin lhun den jeng uva, ka seidohsa phattheina leh gaosapna ahin, Pakai, Pathen henga nacheuva hiche gamsunga chu nachen tengu leh, na lungthim uva nageldoh sohkei diu ahi. 
Chuteng nang hon nahin nachateu chengse jaona a Pakai, Pathen henga na hung kile diu, tunia ka thupeh chengse hi Pakai awgin mong ahiti, kichihset a najah a nangai diu ahi. 
Pakai, Pathen'in na phattheina diu lampi ahinsem ding, na chunguva lungsetna aumsah ding, Pakaiyin muntin'a nathe cheh nauva konna nahin suh khom kit diu ahi. 
Vannoi tin chenga kithe cheh jong leu chun, hiche mun'a kon chun Pakai, Pathen'in nahin sukhom sohkeiyun tin, khat jeng cha jong ki dalha louva na kisuh kimsel diu ahi. 
Pakai, Pathen'in napu luiteu chenna mun'a chu nahin puilut diu, hiche mun'a chu chenna phatah nanei diu, Pakaiyin napu luiyu, napa luiteu sanga haosatna napeh diu, ha puna na punbe diu ahi. 
Pakai, Pathen'in nangho leh na chilhah teu lungthim sunga chep atan ding, chuteng Pakai, Pathen chu na lungthim sung pumpiuva na ngailut diu chule na hebol diu ahi. 
Chule Pakai, Pathen'in nangho sugentheiya pang galmite chunga, gaosapna hichengse hi aboncha alhunsah ding ahi. 
Chuni tengleh nang hon avel'a Pakai awgin na ngaiyuva, Pakaiya konna thupeh keiman ka pehson chengse aboncha na nitsohkei diu ahi. 
Nangho Pakai, Pathen'in nabol natohna jouseu natha hatsah diu, na haodoh sah jeng diu, na chilhah teu ahin, na ganchateu ahin, thalhing sohkei diu ahi. Ajeh chu napu luiteu ahaosat uva akipa bang uva, Pakaiyin nangho na haosah'uva nakipa diu chu adeisah ahi. 
Nanghon Pakai, Pathen thupeh chengse hi na ngaiyuva, achonna jouse, danthu lekhabua kisun jouse hi nanit sohkeiyuva, na chilhah teu ahin, na ganchateu ahin, na theiga hou jong aboncha bulhing sel ding ahi. Ajeh chu napu luiyu, napa luiteu ahao banga nangho jong na haosat uva Pakai, Pathen henga na hung kihei lut diu ahi. 
Ajeh chu tunia ka thupeh chengse hi thil hahsa tah leh, jui hah ding ahipoi. 
Chule hiche hi van'a aum in, nang hon ijah uva iboldoh na diuvin, koiham van'a kal touva thuchin eihin poh peh diu ham tinjong seihih un. 
Nanghon hiche hi twikhanglen gala uma, koipen ham ilah uva galkaiya thuchin eihin poh peh diu ham? tiajong na sei lou diu ahi. 
Hichengse hi gamla tah a aumpon, na lungthim uleh na kam sung'uva bou um ahi. Hitobang hi nang hon nabol doh diu mong ahi. 
Vetan, keiman na masang lam'uva hinna leh thilpha kakoi in, thina leh thilse jong ka koipeh uve. 
Pakai, Pathen'in na thupeh chengseu keiman ka seidoh peh ho hi nanit sohkeiyuva, Pakai, Pathen na ngailut uva, Ama lamlhah jenga bou nalam lhah uva, Ama thupeh chengse leh achonna dan jouse na nitsohkeijyuva ahileh, nangho na pun diu, chule tua na jot lutna diu gamsunga khu phattheina lhingset na chan diu ahi. 
Ahinlah na lungthim'uva na kihei mang jeng uva, Pakai thupeh chengse nahsah moa na um-uva ahileh, pathen limsemthu chibai boh midang toh na che khah uva, hiche ho chu na jen leava ahileh, 
Tunia hi na jah uva ka seipeh nahiuve, nangho naboncha uva manthah nan nalhun den diu ahi. Jordan vadung galkaiya chenna dinga na che lutna diu mun'a khu, iti nama jongleh na chensot lou diu ahi. 
Tunin keiman nangho douna hettohsah na dingin van leh lei kakou khom in, ajeh chu na masang lam'uva hinna leh thina ka koipeh un, phattheina leh gaosapna jong ka koipeh un ahi. Hijeh chun tunin hinna hi kilhen unlang nason na chilhah jeng ujong hinna chang diu ahi. 
Pakai, Pathen ngailutna neiyun lang, athupeh chengse nit jingun, ama jenga kingai leu chun thilpha ahi. Ajeh chu nangho dinga hinna leh hinkho sotna ahin, chuteng Pakaiyin napu luiyu Abraham, Isaac chule Jacob henga akihahsel a, amaho peh dinga ana kitepna gamsunga khu nangho na chen diu ahi. 
